
Kom prefaco 


Amiki, qua temeraro pretendus definar poezio ? 

01 esas nedefinebla, ol es diversa infinite. Sive rezono, sive senti, sive sentimenti, sive fantazio, sive 
foleso konfidas su a la Muzi. Ula poeto paktas kun Apolon; altra, kun Dionizos. Polimnia exaltas 
Paulus, Erato karezas Petrus. Unu parfinas versi quale sorgem orforjisto, altru gamboligas libere la 
vorti quale kavalyuni en agro. Hike, vi admiras flori; ibe, anmo montras su. Ta poemo fluas limpide, 
olca misterioze velizesas. Furio, gracio, amo, odio, prego, malico, laudo, gayeso, tristeso, deziro, 
sajeso... tota homo interesas poezio. 01 aptesas salvar homaro de *robotesko. Ni oportune divinez ta 
chanco poeziala ! Ni aceptez tam bone la formi stranja kam la familiara formi ! Nula linguo 
interdiktesas a la poeti. Nula linguo plu bezonas poezio, kom homal expresuro, kam linguo 
internaciona, qua ambicias interkorespondigor la populi. 

Yen do ca modesta kolekturo. 01 unionas I' Oriento kun I' Ocidento. Hike, koncernesas nur recenta 
verki pruvanta ke Ido ankore vivadas. Antea poemi aparis od aparos en la tritoma Antologio da 
Andreas Juste, de olqua ja du tomi editesis. 

Utinam singlu trovez, hodie, en ca pagini, ula plezuro, e mem, esperinde, ulo plusa !... 


Lui Pasko 

Andreas Juste 


« Kelka noti por mea propra biografio ? Ho ve ! ka tu ne lektis la naraco pri Peter Schlemihl, qua 
havis nul ombro ? Quaze simile me havas nul biografio. Nul voyajo, nul milito, nul partiso, nul 
funciono, nul ordeno, nul aventuro. 

«E tamen me vivas ! 

«0n povas nur asertar, ke me naskis en yaro 1918, baptesis Andreas, e ke Juste esas la nomo di 
mea gento. Pluse anke, ke me laboras kom advokato, maxim ofte por povra homi, ed ipsa 
pasable povra. 

«Ultre lo nur fluado di movanta pensi e kompozo di multa verki. De sur la marjino, de exter, me 
spektas la sociala texto: ibe nul plaso por me. 

«Kande super la vicina parko flugas pigo, me salutas ta vivanta simbolo, nam en Nederlandana 
linguo lua nomo esas ya "De Ekster" (en olima skribo: "de exter"). 


Tamen me ne obliviez ta bela jorno en Ticino en yaro 1971, kand on salutis me kom poeto- 
laureato. Pro kanto en Ido, pri Europa, ed en lando di ne-obliviit ancestro. To esis I' evento di 
mea vivo. » 

L' argironeto 

On dicas, ke I' Argironeto 
(Tal esas ya la granda nomo, 

Quan porta mikra bestieto 
Inventis olim granda homo) 

Es araneo originala: 

Lu povis ya trovar moyeno 
Vivar en aquo riverala 
Dum longa tempo sen ul jeno. 

Aeron tamen lu bezonas 
Por respirar, I' argironeto, 

E por ta skopo lu fasonas 
Persua silko mikra reto. 

En ta saketo lu provizas, 

Klozante sorge, bon aero, 

Ta baloneton ferme sizas 
E brave plunjas en rivero. 

Lu natas vers la profundajo 
Por sua aventuroza turo 
E lu nur havas kom bagajo 
Ta diafana provizuro. 

Nun la plunjeri imitas grave 
Argironeto, ta maniero, 

Li natas en la maro brave 
Portante kompresit aero. 

E ni poeti, ni qui prizas 
La naturala splendideso, 

En nia mento ni provizas 
Kelka guteti de beleso: 

Auroro, flori, peizajo, 
Serena versi, dolca kanti, 
Tal es por ni lejer bagajo 
Por la nostalgioz instanti. 


Nubi 

La nubi, quin la vento chasas 
Prizentas magial spektaklo: 

En blua cielo 
Yen formi voluta; 

Yen alta kastelo 
Kun turmi akuta, 

Ma drako minacas, 
Qua supre flotacas. 

Nun sua kapon il abasas 
E shokas lente la pinaklo: 

Disfalas la muri 
E I' alta krenelo, 

Ed ombra konturi 
Dil bela kastelo, 

E lua ruino 
Divenas kolino. 

La drako esas nun batelo 
E granda segli esas I' ali. 

E vice posterno 

Facita belforma, 

To esas kaverno, 

Qua beas enorma, 

Ed apud la klifo 
Aparas nun rifo. 

Ma fugas ja ta griz pelmelo, 

E venas trupo de kavali: 

Fantome li kuras 
Sen irga bruiso, 

E sempre li duras 
Glitar ad abiso, 

Qua semblas la skopo 
Di sua galopo. 

Desvolvas su nun omna-parte 
Imensa sharpo de muslino. 

Ma ka ne plus ventas ? 
Flo, nova marvelo, 

Quo subite eventas ? 
En tota cielo 
Sur blua gazoni 
Pasturas mutoni. 

Flo vento, tu desegnas arte 
En nubi ed en imagino ! 

Por povra poeto 
To semblas miraklo: 
Kun sempra dileto 
Lu juas spektaklo 
E bel peizaji 
Sen irga voyaji. 


Sonjo-soni 

Nu, qual esas ita soni ? 

Kad es perli, qua disfal- 
En kalico de kristal' ? 

Quale stranj es ta resoni, 
Ka la tinklo tre lontan 
Di ul klosho porcelan ? 

Ka liuto di princino 
Expektanta sur la rivo 
Di la maro dolc arivo ? 

Ka ploranta violino 
Expresanta quale voco 
Lo profunda dil emoco ? 

Ka bruiso di fonteno 
Gorgeanta lorsomero 
Kun aromo di roziero ? 

Ka la kanto di sireno, 

Qua, natante cirkum roko 
Lansas la luriv advoko ? 

Ka la harpo di poeto, 

Qua deplor- la nobla morto 
Di Arthur la dolca forto ? 

Ka la jemo di profeto, 

Qua lament en nokt' obskura, 

Nam li vidas lo Futura ? 

(Revado da pesimisto) 


La semero 

Tu ne savas, ho semero 
Laboranta lorvespero, 

Ka tu vidos la rekolto. 

Tu parfinas, kun fervoro 
Tua bel e bon laboro. 

Ni I' Idisti, esas tala: 

Sen diskuti shikanala, 
Kun espero, kun plezuro, 
Ni ya semas por futuro. 


Soneto 

Ho vi qui vivas for la trista turbi, 
Milkapa monstri forta ma steril, 

E for la richa sklavi qui defil- 
Sur tro luxoza stradi di grand urbi. 

Vi qui for la fumuri dil suburbi 
Plenigas verko simpla ed util 
Kun anmo klar e kordio humil 
Sen suciar la tribual perturbi, 

Vi qui ne perdis la naskala yuro 
Sequar la nobla ritmo dil naturo, 
Sen subisar la pekunial opreso, 

Ho vi, I' ultimi forsan del mortivi 
Qui juas tale homo-digna vivi, 

Ka vi koncias via feliceso ? 


(Yen mikra poemo cherpita de la serio Petri an voyo, en japoniatra formo) 

De la palaco 

Nur un kolono restas 

En sola staco; 

Ed ibe sur la kresto 
Cikoniala nesto. 


Olim e nun 

Tri yarmili o quar ante nia epoko 
Sur la stepo imensa kavalkis I' ancestri, 

E sencese li migris de loko vers loko 
Segun harda imperi di sua klan-estri. 

Ho primavo barbar, misterioza nomado, 
Me dezirus savar tua vivo e senti, 

Pri tu ofte me rev- e per I' imaginado 
lluzionas vidar trans pasinta yarcenti. 

Trairinte dum hori planaji e vali, 

Por drinkar nun li haltas an bordo di pondo; 

Ita homi, qui povas dresar la kavali, 

Ita viri potent es la mastri dil mondo. 

Li anime diskutas, nam morge la bando 
Must- iror trans imens ed obskura foresto; 
Da la chefo luktema tal es la komando; 

Por invado subit e por plusa konquesto. 

Li feroce kombatos, li spolios trezoro. 

E pos vinko rivenos kun trupo de sklavi, 
lli raptos sucino, plu bela kam oro, 

Ed ocidos — pro quo ? pro la yuro dil glavi. 

Poke chanjis la homi depos ta periodo: 

Vice glavi de bronzo li uzas nun bombi; 

Li ne chanjis la skopo, ma nur la metodo, 

E Homaro tracizas la marcho per tombi. 

Kad eventis sur tero, ho ve, nul progreso ? 

Forsan, nam por agar lo feroc e lo mala, 
Progresinte rapide pri hipokriteso, 

Nun la homi deziras pretexti legala. 

L' oficala decido da mala potento, 

Qua misduktas populo vers fola destini, 

To permisas a li kun la paco dil mento 
Agar furti honest e legal asasini — 

Ve, ho frati, sur ta lakrimoza planeto, 

Ka nultempe audesos pacala melodio ? 

Ka ni tandem komprenos ke nula dekreto, 

Nula lego yustigas I' opresi e I' odio ? 

Ka ni audos sen shamo la vorti olima 
Di la yun Antigona, qua persua klamo 
Anisempre advokas per moto sublima: 

Ne per odio me naskis, me naskis por amo. 


10 



Hans Brismark 


Hans Brismark, sueda mediko, honorala prezidero di Uniono por la Linguo Internaciona, mortis 
evanta 87 yari, en 1976. II esis aktiva idisto, ed okazionale skribis anke poemi. 


La matro mortinta 

Tu foriris matro, ma pro quo ? 
me questionis, kande la vespero venis, 
e la silenco regnis en la chambro. 

Nula manuo karezis mea vangi, 
nula dolca voco dicis mea nomo. 

Pro quo tu iris, matro ? 

Tu esis tante bel e nobla, 
tua kordio tante kompatema. 

Quante ofte tu forprenis 
mea doloroz lakrimi 
e konsolacis mea kordio I 
Tu foriris, matro I 
Ka me ne itere vidos 
la marveloza brilo dil okuli tua ? 

Ka me nur en la memoro audos 
tua simpatioz parolo ? 

Ne plus me presos tua varma manui, 
e ne plus me dicos, ke me amas tu ? 

E me klamas: matro, matro I 
Ka tu audas me ? 

Nur la silenco esas la respondo, 

e me ploras, ploras; 

ma nulo konsolacas mea kordio. 

Kozi Sato 


Kozi Sato, japoniano, naskis en Tokyo (Japonia), yel auroro dil 5-a di mayo 1926; il docis angla 
linguo en alta skolo. II diplomizesis pri ta linguo, e pri sociologio. Dum plura yari, habitante 
Nagasaki, il esis profesoro che blindaro e praktikis la sistemo "Braille". 


Kanto dil elektro-turmo 

Rango de distanta agri ube nulo videsas... la trista, 
sola grondo dil elektro-turmo I 

En la nivanta cielo. 

Tensante sua brakii, ol subisas forta, subita ventego e 
harda, alta batado di to quo kuras en olua korpo. 

Ti qui regardas lu sola, servanta la fora, ne-dormanta 
urbi, esas nur poeto e kapricoza voyajanto. 

Ye vespero dil monti ed agri di Aizu, kande la longa 
ombri dil elektro-turmo ne plus videsas, mikra lumi lumeskas, che 
la vilaji qui stacas shultro apud shultro. 

Ho ! kara luni dil civilizeso, quin la farmisti regardas 
tranquile. 

(segun Koichi Mitani, en trad. da Kozi Sato) 


"Haiki" 

tradukita da Kozi Sato 

Printempa maro 
luladas e luladas... 
muevo dormetas 

La pasereto 

lud- en garden-angulo... 
ne forirante 

Printemp-vespere 
venis invito-karto... 
porteatrajo ! 

April-voyajo: 
lente me trapazadas 
lunoza nokto 


(segun Jitoku) 


(segun Koyo) 


(segun Chinshino) 


(segun Kochoku) 

La vilajani 
exercas ye kavalo 
vespercenizo 

Dika omleto ! 

Es vintrala vakanci... 
Matro... infanto... 

Trans lilio-monto 
me ariv- al vilajo 
Flor-albizita 

Per vesper-vento 
omna la blanka rozi 
movas e movas 

La dekorajo 

dil komprata kavalo: 

printempa vento 

Matsushima ! 

tre bela Matsushima ! 

Matsushima ! 

Akompanante me 
ombro mea retrovenis. 
Tre bela luno I 

Esante lavita 

la tombo di mea infanto 

lun-lumizesas 

La klara luno ! 
Akordeono sonas 
en la batelo 

En la dometo 
dil monto-paseyo 
peonio — bela I 

Kantas kukulo. 
obliviita lumo 
dil monto-templo 


(segun Kakiyamabushi) 


(segun Sennyo) 


(segun Hekigo-do) 


(segun Shiki) 


(segun Getsujo) 


(segun Basho) 


(segun Sodo) 


(segun Toshino) 


(segun Rijin) 


(segun Shuoshi Mizuahara Naiko) 


(segun Gryokusetsin) 

Printempo 


Aden la busho 
difebruaro 
sonas torento 

Printempa koldeso ! 
Princino Kaguyahimo 
en la bambuo 

El ne par-donas 
Sua labii a me 
kolda printempo I 

Lumi dil templo 
quaza printempo 
venas vespero ! 


Somero 

Tre kurta nokto ! 
Esas puerino 
en puer-balneyo. 


Autuno 

Kolda autuno I 
Sonadas la torento 
Plue plue 

Autuna vento ! 

La grandega vazo 
tote sen flori. 

Vintro 


Sonadas kloshi 
dil kristnasko-festo 
lunoza nokto I 

Kristnasko-festo ! 
Steli bele briladas 
ek oriento. 

Sacerdoto 
polisas sua shui 
por kristnasko-festo. 

Boris Aaronov 


Sovietala civitano, de Kiev, Aaronov esis konocata en la tota idista mondo ja de 1927; lore il 
adheris al florifanta sovietala Ido-movemento. II esis docisto profesionala: longe il docis anke Ido a 
pueri ed a yuni di sua skolo. II ne skribis multa poemi: generale, nur por okazioni specala. 


Nia kansono 

(dedikita a Renkontri amikala, Kiev, 1970) 

Suno brilas gaya, 
cielo nenuboza, 
ni marchadas kune 
joya, kurajoza ! 

Omni es amiki, 
omni es egala, 
nula enemiki - 
union' fratala ! 

Kredas ni, ke venos 
tempo expektanta 
e popul' omnube 
esos parolanta 

en Helpanta linguo, 
linguo ideala 
por ke sempre vivez 
Union' mondala ! 

Hisez do plu alte 
nia red standardo ! 

Brilez nia Stelo I 
Flugez nia kanto I 

Sonez Ido-voco 
tra la mari, monti 
por ke omni videz 
klara horizonti! 

Mirosiaw Wi§chowski cvex -> 


Olim aparis sub pseudonimo "Vex", precipue en Progreso, tre interesiva modernastila 
poemeti. L' autoro di ta poemeti naskis en Warszawa yel 29a di aprilo 1945. II studiis en 
elementala skolo de 1952 til 1958, en gimnazio de 1958 til 1962, en alta skolo politeknikala di 
Warszawa de 1962 til 1969. De 1970 til 1976 il laboris kom asistanto en I 1 Instituto di Fundamenti di 
Elektroniko, ed en sama tempo il frequentis kursi pri matematiko e pedagogio en I' 
Universitato di Warszawa. En decembro 1976 il translojis ad Uppsala (Suedia), ube il sucesoze 
studiis la komputorcienci ed employesis. 


Papiliono 

En sua palmeto 

Mikra puerino klozisflava papiliono. 

El turnesis 

Aplaudis la manui 

Amuzite kureskis renkontre me — 

Kun la fingri flave makuloza del sango dil papiliono 
Qua trovabis lojeyo e tombo 
En elua palmo klozit... 


Relato 

Pro quo 

lektante pri I' morto acidental 
di un homo 
ni kompatas 
ni ploras 

dum ke la morto di centamili 
es por ni nulo plu 
kam statistiko ? 


Pro quo ? 

Me skribas poemi poemachi versi versaji poeziaji poezifuri. 
Nam, regretinde, 

Oli ne savas skribar su ipsa. 

Timo 


Me timas polvo, psikologio e sociologi quin me lektas; 
Me timas radioaktiveso ed LSD, 

Automobili e fumuri, 

Generali ed arboro-abatisti... 

E pose 

Me oblivias e me aceptas ca risko 
Sive me esperas, sive ol atraktas me; 

Anke tu lon facas 

Do pro quo tu ne kaptas tua kapo per la manui 
Kande jurnali anuncas venenizo di ankore un rivero ? 


De ube savar 

Se cirkum tu 

Granda homi ne trovesas 
E tamen granda kozi eventas 

Do lore TU es homo granda - 

Ma qua kozi es grand e qua homi... 


(sen titulo) 

Lo nepercepteblan perceptar 
Nomar 

Klozar per vorto. 

Tu ne es omno — tu dicas — 

La folion falanta 

On ne riapartenigos a I' arboro. 


Eroro 

Me volis dicar a lu 
Ke lu ton ne facez. 

Me savis... 

Se lu ton facos... 

Me volis 

Ke lu ne facez eroro facit olim da me. 

Lu ne kredos 
Lu facos to. 

Nun lu volos dicar ton ad altru. 

Me volas dicar a lu ke lu ton ne facez 
E ne realigez mea next eroro... 


Tu evas duadekyari - 

Tua pektoro es hard 
E la kapon tu fiere tenas sur la kolo, 

Ube mem un rugeto ankore trovesar ne darfas. 
Tu sentas tu tante superba koram I' oldini 
Nam tu savas 

Ke nultempe tu esos olda... 

Tu evas triadek yari — 

Tu ja savas ke pos atingar la zenito 
On povas nurdecensor. 

Ma tu ankore kredas povar 
Plulongigor la sejorno ibe, 

Sub la maxim lumoza sunradii, 

Tante, quante tu volas... 

E pose — 

Tu savas nultempe riesor yuna 
E tu regardas la fiera yunini 
Sen envidiar li, indulgeme. 

Tu ya savas anke 

Ke li devos travivar ipsa 

(nam es desposibla trovar remplasanto) 

Lo sama quon experiencabis tu 
Por klozar la cirklo eterna. 


Nia domo I 

Ulu kriblagis tra I' fingri 
La tota tero 
La omna astri 
La omna kozi qui es — 

Ulu facis la monti ek monti 
E la vali ek vali — 

Ulu lansis ideo 
Ulu suportis ol — 

La semanto omnopotenta ne vartis la rekolto 
II renuncis la mondo 

La homi 

La domo en qua saminstante 
Es la viv', es la morto. 


Nia domo II 

Sur nia tero (ne tam granda kam ni volas) 

Onyonatre ronda 

La homuli esadas fatigata 

La homini doloroze parturas la homidi 

La homi eterne serchas lo neparserchebla... 

Sur nia tero (ne tam bela kam ni volas) 

Mi despacas kun nia vicini 

Ni falias komprenar nia proximi 

Ni dessorgas nia domeni 

Nam ni sorgas destruktar ti di altri. 

En nia domo I' infanti questionas 
Pri I' aferi nerespondota 
Nam ni la respondon ne savas 
0 — savante ol — ne aplikas. 

Do (do ?) ni fugas 
Ad explori dil kosmospaco 
Celante nia struchala kapi 
En la sabli di Marso... 

Nikolay Gaponenko 


Nikolay Gaponenko esis sovietala civitano, ukrainano, e habitis Kiev. Pri ilu ni savas poke: 
regretinde tro ofte inquesto-letri pri biografio restas ulube... nerespondizita. Ni savas nur ke il 
partoprenis la liberigiva milito kontre la naziista armeo, e ke il mortis kelka yari ante la unesma 
edito (1981). 


Por ke la viv' ne pasabez vane... 

Me konocis homo en Armeo, 

Lu repozas nun en tomb' areo: 

Ma Lu kurajoze en kombati 
Defensabis mult popul-gefrati. 

Ilu mortis inter multa morti, 
Tala esis Lua fina vorti: 

Por ke la viv' ne pasabez vane — 

Ne disipez la forci dil kordio ! 

Ne stagnez — e durez adavane ! 

Por la homi vivar — to es joyo, 

Inter voyi nombroz — yen la voyo 
Montranta di bel vivo l'exordio. 

(30.IV.1966, Kiev) 


Naskez por krear bel vivo I 

Floro naskis sub arboro... 

Sun' salutis nasko-horo... 

Ciel' ridetis, joyis blua 
De senfin altego lua... 

Ornez la homala vivo 
Ho, floreto — joyo nia I 
Sub la Luno infanteto 
Apareskis... sur Planeto, 

Nia kordii rideskas, 

Kantas, joyas, feliceskas... 

Kreskez por krear bel vivo, 
Ho, homet' — espero nia I 
Ma sub Suno, Luno... — bombi... 
Lansas tondri... morti... tombi... 

Li mortigas la floreti... 

Li mortigas I' infanteti... 

Saja homi, halteztanki ! 

Haltez krueloza yanki ! 

Ho, cesigez la horori ! 

Homi, salvez nasko-hori 
En Panama, en Vietnamo... 

Pro liber', Frateso, Amo I 
Por ke Pac' lumizez Mondo - 
Homi kune facez Rondo ! 

Flori naskez sub arbori ! 

Sub la Luno — infanteti I 
Sun' salutez nasko-hori 
Sub la steli e planeti I 

Homal kordii rideskez ! 

Kantez, joyez, feliceskez I 
Naskez ! Kreskez ! Esez viva 
Nov homet' — Espero nia I 

(l.VI.1966, Kiev) 


Testamento 

Kand' me mortos, vi sepultez 
Men en tomb-areo, 

Meze di la Stepi larja 
En Ukraina mea; 

Ke me videz I' agri vasta, 

E Dnipro e monti, 

Ke me audez sempr' mujanta, 

Bruisanta ondi I 

Men sepultez e revoltez 
Por ruptar opreso; 

L' enemika sangon varsez 
Pro liberigeso ! 

En familio homara, 

Nova e libera, 

Rimemorez me pervorti 
Kordial, sincera. 

(Poemo skribita da famoza ukrainana poeto Taras Shevchenko /1814-1861/, ye 
1845, e tradukita da Gaponenko en 1966) 

Pensi mea, pensi mea... 


Pensi mea, pensi mea, 

Vi trublas la mento ! 

Pro quo plenigas vi paperon, 
Trista e dormanta ? 

Pro quo vento ne dispersis 
Vi qual step-polveti ? 

E chagreno ne dormigis 
Vin qual filieti ? 

Pensi mea, pensi mea, 

Filii mea, rozi I 

Vin me kreis e sorgadis — 

Ub' me vin enpozos ? 

Irez vi ad Ukraina 
Matro-land' unika, 

Kom orfani senhemala ! - 
Me — perisos hike. 

Trovos vi la kordio bona, 

Audos vort' sincera ! 

Vi vereson ibe prizos, 

Ed glorio vera... 

Adkarezez Matro mea, 
Ukrain' amanta, 

Mea filiin senhema, 

Kom tua infanto ! 


(Taras Shevchenko) 


Kolombi flugez I 

Ho, flugez vi, kolombi kara, 

Haltigos vin obstakli nul, 

Kunporteztra la monti, mari 
Nia salut' ad mond-popul'. 

Se venti super Ter' jemeskos, 
Komencos ciel' pro sturm' tondrar, 
Del voy' vin sturm' ne deturneskos, 
Milan' ne povos vin kaptar I 

Por la felico ed libero 
Kolombi flugez ad-avan', 

Homar' observas grand-espere 
Via flugado Pac-vokant I 

Vi flugez tra brilant Auroro, 

E tra timendo tenebroz, 

Advokez mondon a Laboro, 

Ad vivo joya e pacoz ! 

(Famoza kansono sovietala, muziko da I. Dunaevskiy, vorti da M. 
Matusovskiy. Tradukita da N.G., 1958) 


24 



Michel Bouts 


Michel Bouts, kande il esis recent idisto, quik atraktesis dal posibleso versifar en Ido. II skribis tre 
bela poemi, qui aparis precipue en Progreso. Ho ve ! Regretinde, pro diversa trauri grava e 
doloroza qui frapis il, en granda desespero, il livis domo, vilajo, e desaparis, tale ke nia inquesti 
che la lokala autoritati indikis, ke "il livis la regiono sen lasir la nov adreso". Lore, en Bazouges, La 
Perouse, il ne plus vivis. Nulu savis adube il iris... 


Manuo mea 

M a n u o, dil cerebro tam anteno kam servanto, 
Irga qua trezorin il deskovras o genitas, 

Vane la kreero sen tua helpo pretendas 
Maturigar oli per sua nura spirito. 

Omno quon I' okulo o la orelo konceptas 
Perfingri habila pokope formacesas. 

L' intelekto laboras de ta kruda materio, 

E yen, jus-naskinta, I' infanto de nia revo. 


Ad ula poeto 

La trezori-serchemo 
Transiras mont' e mari 
Perdante sua spensi 
Por la viv' o la morto. 
Povra durstanto d' oro, 
En mezo dil dezerti 
Persequas il la sonji 
Qui duktos il a nulo. 

Quante plu kompatinda 
Ta qua por rara versi 
Ad omna dementesi 
Duktas la mento sua ! 
Ta truver' egarita 
Ja klozinta I' okuli 
Sur povra flava lauri 
Vartos la dormo lasta. 

Se tu perdus la Nordo 
Tu jacus en kateni 
Meze di la perversi: 

Ne plendez tua fato, 
Ma serchez altra voyo. 
Agnoskinta la kulpi 
Tu certe trovos venti 
Duktont al bon portuo. 


Yuneso 

Yuneso I Evo di Deo, virga del temp' e del morto, 
Vers portreto dil amo qua modlis tua vizajo, 

Ka falchesar o velkadar esos sempre tua fato ? 

Beleso di qua I' preco esas gracio nefinita, 

Argil' neimitebla, inter qua palmi presinta, 

Qua fairo parfacis tu sen nigrigar tua vangi ? 

No, tu ne es mortiva. Ek la ligili dil karno, 

Tua spirito transvivas; e pos ke la korp' ruinesis, 
Tu brilas en I' okuli dil oldo, dolca lumo... 


Ho ve ! 

Tam longe, kam brilos inter mea fingri 
Mea vivo sub sun-lumo quale perlo, 

Me nule permisos ad ul korvo o merlo 
Kontestor ol a me per granda kriadi. 

Tro quik evo venos e gracio foriros. 

La treno siflante duktos me vers mortor. 
Ube haltar, Sinioro ? Ho ve I Ta agro pasos 
E pasis ta floro quan me volis kolior. 

Ho vivo I Ho voyajo jus entraprezita, 

Ho cielo kovrata per dika kurteno... 

Yen hike venonta la nigra spozino, 

E yen sur la fluvio la barko funesta... 

Via quieteson me tro multe prizis, 

Bela posdimezi d' autuno o printempo, 
Dei quin la foto mentioza surprizis 
Sub la tremetanta lumo dil bosketo. 

Kande sangifanta la suno vesperal 
Lansas mea revi kontre I' olda muro, 

Ho quante me tremas sequar lua kuro 

Qua dronus me kun ol en I' ondo ocidental ! 


Ube ritrovar vi, omni quin me amis, 

Kari qui sen adio forfugis en I' ombro ? 
Gepatri, spozino, ka vi ya perisis 
Dissolvita meze dil imensa nombro ? 

Quon esas la vivo ? Pro quo tante jemar ? 
Qua povus evitar mem kelke ta probi ? 
Enterigo bone remedias la mali 
Quin nula mediko fanfaronas flegar. 

Nu irez, nu helpez hedero verdeskor. 

Ne kredez tu sola por ta lasta tasko. 

Irgu quan depresas la prevido mortor, 

Kad il vere darfas proklamesar homo ? 

Valdis Sprogis 


Valdis Sprogis esis latviana poeto, qua skribis originale en Ido, ed anke multe e talentoze 
tradukis de latviana literaturo. Pri il ni havas poka informi biografiala: nulu respondis a nia 
biografiala inquesti. 


Mikra donacajo 

(dedikita a Boris Aaronov) 

Me volas verso donacar a tu, 
amiko, quan nulkande me vidabis. 

Ma I' amikeso ta es forta, granitatra, 
ol vera monumento divenabis. 

Ja longa yari pasas, triadek, 
la mondo es vidinta mala sturmi, 
ma nia letri flugas same kolombatre, 
plubeliganta maxim nobla turmi. 

Ni granda skopon volas atingar — 
nun nia ero esas advenanta. 

Omnube Ido sonez vaste, radiatre, 
al amikeso omnin advokante. 

Ni quale oron volas disdonar, — 
ta esas nia ecelanta volo. 

Per Ido la homaro povas rinaskar, 
del equatoro til la kolda Polo. 

(1958) 

A Baltika Maro 

Mea kara Baltika Maro, 
esez amata da la homaro ! 

Gardezfortege la Paco dil mondo, 
kontre militi bruisez singl ondo ! 

(1962) 

Dedikita ad Erna Vorobyova 


Esezfelica l'aniversario: 
yen la deziro per Ido-karto I 
Joyez la kordio, kara sendario, 
qua prizas grand idei ed arto ! 

( 1965 ) 


Nur por sola bela rozo 

Nur por sola bela rozo, 
tradi - ridi, 

me girlandon alta plektis, 
tradi - ridi - rallala I 

Nur pro sola bel yunino, 
tradi - ridi, 

me kavalkis longa voyo, 
tradi - ridi - rallala ! 

En vespero emocoza 
tradi - ridi, 

me komencis la kavalko, 
tradi - ridi - rallala ! 

Kand atingis la vilajo, 
tradi - ridi, 

elu stacis en la pordo, 
tradi - ridl - rallala ! 

Me manuo ad el donis, 
tradi - ridi, 

ma ol restis sen acepto, 
tradi - ridi - rallala ! 

(latva popul-kansono Bij man vienas rozes de/, tradukita da Valdis Sprogis) 


Ho, lucieto 

Ho, la verda lucieto, 
venez kun me ludetar I 

Tu en la profunda maro, 
me en querka batelet'. 

Quik ek-natas lucieto, 
kaptas mea bel kronet'. 


01 portesis tra la maro 
per la aquo bulifant. 

01 foriris, ibe restis 
en la fora mar-bordet'. 

En la fora marbordeto, 
en korteto fiancal... 

(latva populkansoneto, tradukita da V. Sprogis) 


La fableto 

Per blanka kavaleto 
Kavalkadas la fableto. 

Tre rapide hastas olu, 
la flugilo es de oro. 

Kavalkadas e kavalkas, 
olu hemo ne posedas. 

Til ke I' nova revi finas 
Olu quik la hemo livas. 

Me tre longe fore esis, 
nun itere me lu vidis: 

De arjento es hufeti, 
blua flori — la brideto. 

La duktilo es perloza - 
Kavalkadas e ne stagnas, 
olu hemo ne posedas. 

(poemo da Aspazija, tradukita da Valdis Sprogis) 

Valoras 


En instanti desesperoza 
la manui falas surmenita, 
me sentas — es vane sufrar 
portu, 

eterne neacesebla, 
nulube trovebla, 
indiferenta, inerta 
homaro. 

Quaze kontre monto giganta 
mea esforci ruptadas, 
quaze en dezerto sabloza 
mea pazi e traci sinkadas. 

Mea penado sikeskas 
quaze aquo de manuo 
e mea yuneso foriras. 

En pektoro fatigita, 
solitara e povra, 
la anmo sentas su kolda. 

Vane I Omno es vana I 
Ne valoras ! 

En la profundaji dil vivo, 
en fango sufokiganta 
apareskas vizajo 
di la homaro — 
domajita e sangizita. 

E men itere kaptas dolori 
e fluas lakrimi, 
senfine fluas, 
e deskoldigas glacio mea. 

E la kordio itere es varma e vasta 
quale la suno en la printempo. 
Me extensas la manui: 

Venez che mea kordio 

vi, omni, la aplastita e la refuzita 

Me kisas tu, 

la domajita e la sangizita, 
kara vizajo dil homaro ! 

Me fidas a tu I 

Qua es sinkinta, povas levar su... 
Tu, la eterna fonteno 
quan forco elevas ad supre, - 
me amas tu, homaro ! 

Prenez mea pulsanta kordio, 
prenez mea lakrimi ! 



Prenez mea esforci! 

Me amas tu 

quaze matro sua doloroza infanti. 

Kun tu me kreskas, 

kun tu me grandeskas, me sentas — 

ne esas vana. 

Valoras ! 

(Poemo dal latva poetino Aspazija /1868-1943/, tradukita da Valdis Sprogis) 

Ausma Pormale 


Ausma Pormale (1939-1979) esis latva civitano, qua skriptis poemi originala anke en Ido. La 
propozata selekto de poemi venas de yari 1964, 1970 e 1972. Plu ampla informi biografiala 
mankas... ofte letri ne recevas respondo I 


(sen titulo) 

No, me ne povas ne kantar kansoni, 
quale hirundo ne portar printempo ! 
Me kantas ofte, quale la hirundo 
kun ali en la flugo gracioz... 


Ridetez... 

La maxim bela vetero en la naturo esas printempo. 
Amoro esas la maxim bela tempo en la vivo homala. 

La maxim tenua kreuro esas maiflori 
E me donacas la fasketo a tu... 

R i d e t e z 

pri la elegiala kaliceti !... 


(sen titulo) 

Vu povasjoyar, 
kande mea vangi lakrimin 
quale flori petalin 
varsas, 

nam me ploras 
de feliceso... 


(sen titulo) 

Mea dorno volas devancar tua joyo, — 
Ne dicez, ke me es kruela, ne dicez. 

Mea dorno volas abasar tua kapo, — 

Ne dicez, ke me es malica, ne dicez. 

Mea dorno es dolca por mea amato, 

Mea dorno promocas to, quon me amas. 

Ludo 


Verda maro. Blua revi. 

Homino che maro sidas. 

Verda maro. Blua revi. 

Feliceson elu vidas... 

Verda maro. Blua revi. 

Homino che maro sidas e ridas... 


(sen titulo) 

Me pensas pri la jorni: 
ca esas ja pasinta... 

Ma quale ? — 

Yes, quala esis ica jorno ?! 

E quala esos la jorno di la morgo ? 
Me ne respondos. 
Respondos 

Mea laboro... 


Ye I' autuno 

Ye I' autuno ni spektas adsur la querki ankore verda 
E ni vartas olua ardoreso la autunala, 

Ma ni ne audas, ke la kruela autuno rideskas: 

— He, vu ne pensez, ke sole la querki subisos ! 

No, ni ne pensas I Pos autuno esas vintro... 

Ni ne pensas, ma savas: printempo — pos la vintro. 

Ne tristigez, la querki ! Ni ankore ne mortos, amiki, 
Esas bel ardoreso, esos bela verdeskar! 


Advenez... 

Advenez, se tu povas, 
che me en la vespero 
quale poemo nova 
o la vival espero I 

Advenez, se tu povas, 
tu esas tam tenera 
tam la verso nova 
o Suno sur la tero... 

La poezio 


Quale la maxim tenera sono 
En mea oreli soneskas tu, 

Kande me pensas pri tu, la bono. 
Quale la maxim afabla suno 
En mea anmo brileskas tu, 

Kande me ya spektas tu, la bono. 
Quale la maxim orea luno 
En mea nokthori aparas tu, 
Kande me revas pri tu, la bono. 

Quale ni nomos ca vivo astrala ? 
Quale a vivo astrala ni dankos ? 


Poemeto 

lca dio esas blanka... 

Ka tu anke ? 

Ica nokto esos tenera... 
Me... esos Venero. 

Ho, joyo ! 


Saluto 

Me amas tu quale la rozo amas la Suno. 

Saluto al Suno 
ye nia matini. 

Aparez a me quale orea luno aparas a nokto. 

Saluto al luno 
ye nia nokthori. 

Me amas tu quale reda rozo amas brilanta Suno. 
Saluto al vivo. 

Konfidar esas nia amikala devo, 

Mea saluto a tu. 

Ka tu anke volas mea revo... 

Aparez a me quale blua nokto dil amoro 
aparas a luno... 

Mikra saluteto al samideano 


Quale vu standas, mea yun amiko ? 
Ka vu ja lektis nia "YUN Amiko" ? 

Ka vu komprenas sempre Ido-Devo ? 
Vivez Idisti e la Granda Revo I 


Pro quo ? 

Pro quo on dicas, ke ni ne es amiki ? 
Miskompreno, miskompreno. 

Me ne havas grand amoro, 

Me ne havas vua anmo 
E me havas vua manuo, 

Kande vu salutas me. 

To es leda miskompreno, 

Ke on dicas:... no. 


Amikala salutl 

Kordiala saluti al amikala festo - 
Kordiala saluti al homi, qui laboras por 
Paco dil mondo, 

Qui laboras por beleso dil vivo, 

Qui laboras por feliceso dil anmi. 

Vi esas quale rozi — por tenera amo. 

Vi esas quale pugni — por granda kombato 



Axel Rylander 


Axel Rylander esis elektral injenioro, qua laboris en statala e komunala servo. II interesesis pri 
Esperanto en 1933, ma trovis Ido plu facila e kun plu internaciona vortaro. II recevis Diplomo pri 
Docado en 1935. II esis direktero dil Instituto di Linguo Internaciona en Suedia, qua i.a. docis 
Ido per korespondo. II publisis precipue en Komuniki, organo di Sueda Ido-Federuro. La sequanta 
poemo ja aparis en Antologio (duesma tomo) da Andreas Juste. 


Me renkontris tu... 

Me renkontris tu somere. 

Lejera qual elfo, bela qual rozguto 
tu dansis sur la prati. 

Ni vagis kune tra boski e birkoforesti. 

Tu donis a me de tua yuneso 
e tua boko suflis ke tu men amis. 

Me renkontris tu autune. 

Esis nebuli sur la prati 
ed esis la tempo di pluvo. 

Ni disputadis, e tu dicis ke ni mustis separar. 
Tua voco esis harda, 
tua okuli indiferenta. 

Tu iris — e me esis sola. 

Me renkontris tu vintre 
en la grand urbo. 

Tu me ne vidis nam tua regardi esis nur por lu. 
Ma la varmeges' en mea sango — 

L' ardoroza palpitado dil kordio 
naracis por me la fablo dil somero. 

(1949) 

Heidi Neussner 


Heidi Neussner (n. 1929 en Berlin) dum multa yari esis un ek la maxim importanta dukteri dil 
Ido-movado, kun sua spozo, Alfred Neussner, kun qua el mariajesis en 1950. Heidi e Alfred 
interrenkontris dum Esperanto-yunarala renkontro en Berlin. El lernis Ido per sua spozo. Heidi 
Neussner instigesis poemifar da Andreas Juste en 1980, ye seminario duktata da il, en La 
Chaux-de-Fonds (Suisia). Til nun aparis tri poemkolekturi: Galimatiaso (1988), Pasema instanti 
(2000) e Haiku-atra poemi (2001). Altra poemi publikigesis en Ido-revui. 


Nomado 

Volunte me esus nomado 
sempre sur voyi iranta, 
sempre nov-deskovranta. 

Me prizas la vasta vagado. 

Aceptas me pluvo e suno 
kom parti di plena vivo. 

Vintre me marchas tra nivo 
e tra foliar' dum autuno. 

Sempre nova decido 
ye omna krucumo dil voyo, 
por kuriozeso e joyo 
dop omna montet' nova vido. 

Ma kande venas vespero, 
fineskas la granda vagado, 
erektastendon nomado 
irgaloke surtero. 

Aranjas itere sorgeme 
instalur' konocata 
e familiar' cirkondata 
su sentas sekure e heme. 


38 



Louis Pascau ("Lui Pasko") 


« Me naskis yel 17a di marto 1913, en Le Croisic, mikra pesko-portuo, sude di Bretonia (Francia), 
qua donis a me mar-pasiono. Pos studiado en kolegii di St. Nazaire e St. Brieuc, me navigis ad 
Accra, chefurbo di Gana (Afrika), ube me jeris bazaro e joyis konoceskar I' Afrikani. Milito 
eventis. Kom infantriano minima-ranga, me sendesis ad Hulst (Holando). Mea regimento mustis 
quik retretar. Kaptite, me sucedante divenis, en Polonia, Germania, Chekoslovakia, Austria... ter- 
piochagisto, manu-agisto en sukriferio, farmo-servisto, desfangizisto... e maxim nehabila pri omno 
I Tandem en Francia, pos ula judiciala studiado, me funcionis kom statala domenisto. Sempre, 
omnube, me obediis neambicieme *hobio: skribachar mikra kozi. Ido revelesis a me da frati 
Moureaux, erste yel mea 56a yaro, e delore me ludis uzar ta linguo. Yen do ula proburi, sat kurta, 
por ne tro tedor. Amen ! » 


Idisto en Thun (Suisia) — 1975 

(Nur kom memorilo, ca naiva fantaziajo dedikesas humile a nia salvintini: Damzelo Bosshard e 
Siorino Walser, kun gratitudo) 

Yen, avan fenestro, en cielo, V i r g i n o, 

Quan ul M o n a k u lo surveyas severe, 

E suno briligas, ho ve I senespere, 

La nivo kovrant ta damzelo sen fino. 

Yen infre A a r e fluante kantanta, 

Yen tekti tegula fidel a pasinto, 

Yen dolca vespero nun pastelizanta, 

Til steli naskanta, ca pinto... ta pinto... 

En alta kastelo di T h u n , romanala, 

Yarcenti transvivis por nia vizito. 

Ma Santa Beatus ne levis su a la 
Riskanti en groto ... Fi I la ne-polito ! 

Sur lago navigis ni, la temerari, 

E til I n t e r I a k e n, ya inter I' azuro 
Dil cielo... I' azuro dil aquo. Montari 
Violea cirkondis la bel aventuro. 

Ed en B e r n, ni vidis stranjaji: la frapi 
Ad klosho da viro tot-ora; muliero 
Okul-bendizita stacanta sur kapi, 

Superb espadiero, ya ma balanciero. 

Ni vidis stacar e falar sur quar pedi, 

E plumpe dansar ocilante, pregante, 

En foso, quar ursi fur-bruna, plump ! e di 
Kantono I' emblemi hanch-movis grunante. 

Acensis ni uldie, somite di N i e s e n, 

Til agli, for nia industrialaji, 

Tam alte kam fiera klimeri, ma ni, sen 
Penar tam riskoze kam li, nam per kaji. 

Ulnokte, tro kurta, me vidis do de dop 
La dorsi di turbo, kolor-vestizita 
Suisulo lansanta standardo ... hop ed hop ! 

Hop ! — Hura I — Hop I — Hura I Hop ica I — Hop ita ! 

Kolor-vestiziti sufleskis en tubi 
Longega I ... longega !... e li modulacis, 

Kom voko flugant del abismi al nubi, 

Melodio profunda vers ombri qui tacis. 

"Exkursi e festi ? — questionis seriozi — 

Ka vi ne laboris ? Kad esas serioza ? " 

Ba I joyo ne nocas la linguo. Per proza 
Raporto, li traktez serioze Id-kozi. 


Amoro vice milito 

Amiki, ni juez totsimple la suno I 
La luno disradias por omna revemi. 

La cielo observas per centi de steli 
Ta bulo tam mikra kam pomo: la tero. 

Potento, quon es tu en ca universo ? 
Glorioza formiko. E por quo, humili 
Sennombra, donante ganante sufregi, 

Vi kuras blindatre, klamante, ad morto ? 

Askoltez poeti kantanta lo bela. 

Vivigez la penso dil saji serena. 

E sempre pri singla instanto, nu I joyez. 

En lasta bosketi restanta caglobe, 
Geyuni, mem de antipodi, advenez 
Luktar, ne pro odio, ma nur amoroze. 

La polutita muevego 


Puerulo tre dolce visheskis muevego. 

II dolce, tre dolce, netigis un alo. 

Aparas la plumi, ma kelke krumplita. 

Nam esas I' ucelo ve I nek obsidiana, 

Nek arte skultit ek ebeno, ma karna, 

Vivanta, sufranta, tremanta. La puero 
klameskas tre fiere: "Nu Ividezja l'alo I" 

II tacis, nam lore il sentis I 1 ucelo 
Viskoz moleskar e tensar la du gambi, 
la kapo pendar, e klozar su I' okuli. 

Ne plus la muevego glit-flugos super ni, 
ne plus delektesos vidar oceano, 
tektaro, foliaro, agraro, fluviaro 
pelmele de nun ocilar sub flugado; 
ve I ve I La muevego nun esas mortinta I 

(Sur la plajo sordida, pro naufrajo dil "Amoco-Cadiz", petrol-navo 500.000-tuna) 


Pos foliumir olima libro pri homini 

Ye la debuto 
Di ca yarcento, 

Ul moralisto 
Ya interdiktis 
A la muliero 
La bicikl-uzo; 

Pro ke — il dicis — 

La pedalago 
Pedon descelas 
E mem ol montras 
Parto del suro. 

Or, taepoke, 

Segun la modo, 

Longa la robo 
Kovris adinfre 
Mem la boteto. 

Nia avuli 
Juis vidar la 
Nur maleoli 
Ledro-kovrita. 

Ho ! moralisto, 

Tu ne konocis 
La hominaro. 

Tu ne memoris 
Eva, qua metis 
Nur vito-folio. 
Tu ne previdis 
Nuna jupeti 
E dekolturi, 
Nektu konocis 
Sempra viraro, 
Qua emoceskus 
Pri nur un haro, 
Se la cetero 
Tote celesus. 


(sen titulo) 

L' aquo-sprico retrofalas, 

desesperant 

atingar la cielo. 


(sen titulo) 

L' akaparemi venas. 

For-irez, kapristo, 
for-irez kun tua kapri! 

Adube fugis I' anmo dil monto ? 


(sen titulo) 

En la korto dil azilo, 
olda navano 

delonge ne vidinte maro, 
su-inklinante a barelo de pluv-aquo, 
longe, longe extazadas... 

Ma pri quo, nu ? 

Ligno-peceto flotacas... 

Komentaro (1980) 


Tazio Carlevaro 

Kelka yari ante nun, kande Louis Pascau e me expresis ensemble I' opiniono, ke esus oportun 
editar antologiala libro de modem Ido-poeti, ni ne previdis, quala desfacilajin ni renkontros. 
L' unesma (ma precipua) desfacilajo esis la kolektado dil materialo, qua trovesas generale 
dispersita, manuskripta, o imprimita en mikra revueti kun pok aboneri. Duesma desfacilajo esis 
la trovo di biografiala dati pri I' autori. Regretinde tro multa letri malgre pretendita 
korespondemeso restis sen respondo. En ta parto amiko Pascau facis laboro preske superhoma. 

Nia skopo esis pruvar ke nuntempe I' Ido-poezio ne nur ankore existas, ma ke ol mem florifas. Ton 
savas poki, mem inter I' Idisti. Ni vizis precipue originala poeti: pro to ni lasis kelke adlatere ta 
poeti, qui okupis su exkluzive pri tradukado. La tradukuri, quin vi trovos hike, venas generale de 
poeti qui plu multe laboris en originalliteratura domeno. 

Altra kondiciono dil selekto esis I' aktualeso dil autori. Ni exkluzis ta poeti, qui segun ni, 
apartenas a plu frua epoko dil Ido-literaturo, quala Tom Sweetlove, Sigvard Quarfood, Gilbert H. 
Richardson , Gilbert Vallaeys, Jules Houillon, ed altri plusa. 

Finale restis dek e un autori. Sat richa rekolto, qua tamen ne sempre inkluzas poeti kun sama 
valoro, o kun sama produktiveso. 

Andreas Juste es la chefo dil eskadrono, e probable anke la hodiala Ido-poeto maxim fertila e kun 
tre profunda konoco (anke tra propra elaboro) dil teknikala moyeni dil Ido-poezio. Segun me, 
omna futura Ido-poeto ne darfos skriptar sen parstudiir lua verki (ed olti da Louis Pascau e Marcel 
Bouts). Ta nova poeto mustos sugar quale matrala lakto lua tekniko, e lua generala poetiko. 
A. Juste komencis sua aktivesado per hero-komika poemo La serchado, skribita en 1961, ma 
publisita erste en 1972. Pro to lua unesma verko editita esas La soneti, kompozita en 1962 e 
publisita en 1963, qua quik konocigis il dal publiko, qua cetere anke quik prizeskis lu. Tre matura 
Odo a Couturat, skribita en 1964 e publisita en 1966, fermigis ilua famo, ja existanta. Inter 1972 e 
1978 il skribis divers Epistoli, di qui nur parto aparis koram la publiko, en qui la poeto "rivizitas" 
poeziale, kun intenci morala e didaktikala, problemi sociala, interlinguistikala, poetikala, 
linguistikala: ecelanta didaktikala poezio. 

En 1973 aparis plusa sajeso-verko: La fabli dil olda korvo. Samyare il preparis la manuskripto 
di varioza verko, kelke komika, kelke serioza, kelke bizara: Vitra perli. II ipsa preparis propr 
antologiala verko De divers instanti, kun poemi de 1961 til 1974. Bunta garbo propozas la tradukal 
verki da Juste (1978). 

A. Juste, cetere, ne esas nur poeto, ma anke talentoza literaturkritikero, ed exploremo pri 
I' Ido-kulturo. Tale il kompilis e publikigis I' Antologio dil Idolinguo, homajo a poeti e skripteri 
idista dil unesma periodo (unesma tomo, 1973) , e dil duesma periodo (duesma tomo, 1979), 
verko kompletigota per triesma tomo. 

En 1981 il docis dum un tota semano en kurso pri Ido-kulturo e -literaturo an I' Internaciona 
Vakancala Skolo di La Chaux-de-Fonds. La texto publikigesos. 

Andreas Juste es poeto qua dominacas multa metri e multa strofo-formi, tre atencoza a problemi 

di ritmo e di eufonio. Exemple, kun Pascau e Bouts, il introduktis cetere sporadike ja uzata evito 
dil hiati intervorta (ex.: "sua amiko", "sua ordino"). sive per kraza pronunco ("suamiko"), sive per 
frazo-transformaco ("ordino sua"). La selekto dil poemi da Juste hike prizentata es mikreta parteto 
de granda produktado. 

Prelasta en ca *florilegio, tamen nur pro ke il ipse deziris lo, esas I' altra magna persono dil hodiala 
Ido-literaturo: Louis Pascau. 

II esas fekunda, humoroza autoro di kurta prozala skisuri, noveleti, quin il cizelas delikate, per 
linguo vivaca. II multe tradukis del franca klasika literaturo. Lua verki aparis precipue en 
Progreso, ed en Ido-Letro. Lua poemi pov- esar lirika instanti, ma plu ofte il montras su en reflekti 
pri spontana inspiruri, ed anke en valoroza, nam humoroza moralfilozofiala verketi, kun imaji 
aludiva. II es anke bona konocanto dil diferanta metrikala sistemi, ed il esforcis trovar maxim apta 
transpozi por ta skopo anke a Ido. Regretinde lua verki es tro dispersita en revui e revueti. Segun 
me, il meritas tota tomo kun kolekturo kompleta de lua verki. 

Altra granda voco, ve tro frue silencinta !, en la modern Ido-poezio es certe Michel Bouts. II lasis a ni 
poka verki, ma to poka plasizas il quik an alta poeziala nivelo, kun Juste e Pascau. Ta poeto uzas 
poka rimi, ma rafinite uzas ritmi, qui suportas poezial inspiro kun tre densa semantikala 
strukturo. Lua temi es la lirika inspiro, I' instanto fuganta, e pro to, ofte, anke profunda medito 
precize pri ta instanto fuganta, e do pri la senco dil vivo e dil morto. 

Del nordo venas Hans Brismark, qua tamen apartenas a generaciono plu anciena kam I' indikit 
autori (il naskis en 1889). II lasis ne multa originala verki: probable la poemo hike trovebla es lua 
maxim bela. Plu konocata il es pro sua tradukuri de Omar Kayyam e de Platon, I' Apologio di 
Sokrates (1952-3). Preske omna lua verki aparis en Sueda Mondolingual Revuo. 

En la sama periodalo aparis anke sat reguloze la poemi (tradukuri e originalaji) da Axel Rylander, 
poeto delikata, e certe plu konocata kom tradukero. 

Vera nova voco en I' Ido-literaturo prizentesas dal japoniano Kozi Sato, di qua ni propozas kelka 
japoniana ritmi. II ne rekte tradukis del japoniana literaturo, ma kreis en Ido segun japoniana 
ritmi e autori. L' aludema kontenajo dil japonianatra poemi da Kozi Sato bone konkordas kun 
linguo skematre esencala. 

En tal antologio on ne povis karear anke verko dal multe skriptinta Ido-pioniro ukrainana Boris 
Aaronov. II multe tradukis, i.a. populala kansoni e lirika verki da Yevtushenko. II skriptis anke 
originale, ma ofte kun tekniko kelke poke rafinita, sen evitar la sufixo-rimi e la duim-rimi (ex.: 
Kolda / Oldo), qual es cetere la kustumo dil rusa poezio. Regretinde il semblas kelkafoye tro 
emfazema, kun patoso a ni kelke stranjera, qua tamen es faceto en nia internaciona kalidoskopo. 

Q.uon ni dicis pri Boris Aaronov es valida anke koncernante Nikolay Gaponenko. Tamen 
Gaponenko, anke ukrainano, verkifis plu multe kam Aaronov en literaturo originala en Ido. 
Malgre teknikala manki, lua tradukuri de Taras Shevchenko esas atencinda. En originala poezio il 
preferas romantika e patriotala temi, e pro to, ye nia oreli, il es kelke tro *bombastika. Polemiko 
mem tranchiva en poezio es certe posibla, ma la poeziala tekniko mustas lore esar min kruda, e la 
pensi kelke min emocoza e do plu parlaborita. 

Latvia, quale Ukraina, dum multa yari esis bastiono dil Ido-movemento en Uniono Sovietala. 
Anke en Latvia ne mankis poeti, quala Valdis Sprogis, poeto kun versifo facila, lejera, forsan 
mem troe, pro ecesiva tendenco al rimifo per sufixi. Lua originala poemi es bone strukturizita, 
forsan tamen il uzas poka varieso en ritmi. Segun me plu interesiva es lua poemi tradukita, ex. del 
latva poetino Aspazija, e poemi populala. II publisis tre poke: quale omn autori de Uniono 
Sovietala, lua verki cirkulas inter amiki ed estimanti nur en manuskriptala formo. 

II ne restis sen sequanto en Latvia ipsa. Me aludas Ausma Pormale, qua mem superiras il ye 
teknikala nivelo. Elua poemi es bela florifo poeziala di lirikal inspiro, facita per libera tekniko, sen 
tro granda sorgi pri rimi: I' autoro preferas uzar densa e varioza texturo ritmala. Ausma 
Pormale es tre interesiva voco, qua meritus plu granda konocesado. 

Tre modern aspektas la verki da Mirostaw Wi^chowski, poloniano, yuna homo meditoza, kun 
kontenaji tre humana, qui atraktas ne nur I' atenco, ma anke la kordio. II uzas libera versi, kun 
tranquila ma apta e varioza ritmi. Ofte il uzas I' imito per soni tra linguo. To es do poezio qua 
mustas laute lektesar. Espereble, il duros skriptar en Ido. 

Komentaro (2019) 


Tazio Carlevaro 

Kande, kun Louis Pascau, en kunlaboro kun Andreas Juste, ni decidis prizentar mikra antologieto 
de Ido-poeti, ni ne imaginis, ke ta laboro esos tante desfacila. Omno trovesis en mikra revueti, o 
en libri ne facile trovebla. Malgre la fakto, ke ta antologieto koncernas moderna Ido-poeti, e ne 
le antiqua. 

Quik pos I' aparo di ca antologieto en 1981, ni konfrontesis kun til lore ne konocata poetino, 
Heidi Neussner. El apartenas certe al generaciono dil Ido-poeti, quin ni examenis en ta tempo. 
Tamen, la yari pasis, e ni ne preparis nova edito dil antologieto. Pro diferanta kauzi: la vivo, la 
laboro, la saneso. Forsan, koncernante me ipsa, anke la pokopa perdo di intereseso pri 
interlinguistikala questioni. 

Dum ca yari, eventis anke la regretinda morto di Louis Pascau e di Andreas Juste. Ed anke mea 
stando ne esas ecelanta. Mea evo montras klare, ke me ne plus esas yuna. 

Me do pensis, ke me debas multo ad amba mea mentori di antiqua pasiono. E ke pro to me 
povas rieditar I' antologieto. Ma kun I' adjunto da poemo da Heidi Nessner, lore ne konocata da ni 
kom poeto. 

Quale standas I' Ido-literaturo e I' Ido-kulturo? Quik pos la preparo dil antologieto, me 
questionis Andreas Juste pri la destino dil Ido-kulturo, qua a me, lore, semblis dekadar rapide. II 
respondis, mencionante sua konfido al futuro. "Sempre, kande on previdis la fino di Ido, 
I' Ido-mondo ritrovis forteso e kapableso rikomencar. Ido ritrovos nova vivo en I' olda radiki". Me 
kelke dubitis pri to, ma ni ne diskutis pluse. 

En 1998 mortis Andreas Juste. Cadie, Louis Pascau preske obliviesis dal idista mondo. Malgre lua 
ecelanta kurta noveli. 

E tamen, Andreas Juste previdis korekte. Nov autori, nov idei, nova spirito. Ma anke nova 
maniero difuzar kulturo. Nova kulturala homi, plu interesata pri la linguo, kam pri la movemento, 
plu aktiva en la produktado di kulturo, kam pri propago. Li laboras en moderna maniero 
konocigar sua laboruri: per formati dijitala, ne plus — e certe ne nur — per formati antiqua. 

Ica fenomenon deskriptis Gonqalo Neves en ampla e profunda esayi aparinta en du kayeri di 
Literatura Foiro, en qui ni lektas pri la renesanco dil Ido-kulturo. Kun altra, nova, forsan stranja, 
ma interesiva fenomeno. La fakto, ke kelk autori skriptas anke en Esperanto. E forsan anke en 
altra lingui artificala 1 . 

Me esperas, ke la cadiala generaciono dil interesata planlinguisti ulfoye anke preparos 
antologio. 


1 Gongalo Neves: «Esperanto kaj Ido. Malsamaj vojoj sur Parnason». En Literatura Foiro, n-ro 293 (junio 
2018), p. 153-168; n-ro 294 (agosto 2018), p. 220-230. 

